**Проект!**

**М О Т И В И**

Към проект на Наредба за изменение и допълнение на Наредба № 3 от 17.07.2008 г. за условията и реда за организиране и провеждане на обучения от Дипломатическия институт към министъра на външните работи, издадена от министъра на външните работи (обн., ДВ, бр. 70 от 2008 г., изм., бр. 5 от 2010 г.)

Съгласно чл. 82, т.2 и 3 от Закона за дипломатическата служба Дипломатическият институт организира и провежда обучение за повишаване на професионалната квалификация на служителите на Министерството на външните работи и на служителите в други бюджетни организации, включително курсове по чуждоезиково обучение, както и подготвя, осигурява и провежда курсове по дипломатическо обучение за служители на чуждестранни дипломатически служби и чуждестранни държавни администрации. Законодателят е предвидил условия и редът за организиране и провеждане на посочените обучения да бъдат определени с наредба на министъра на външните работи, която именно е Наредба № 3 от 17.07.2008 г. за условията и реда за организиране и провеждане на обучения от Дипломатическия институт към министъра на външните работи, издадена от министъра на външните работи (обн., ДВ, бр. 70 от 2008 г., изм., бр. 5 от 2010 г.) (по-нататък за краткост „Наредба №3“) .

В процеса на прилагането на Наредба № 3 е установена необходимост от актуализиране на правната уредба относно обучителната дейност на Дипломатическия институт съобразно актуалните потребности от обучения и курсове.

От издаването й през 2008 г. до днес Наредба №3 е била актуализирана само веднъж преди 10 години. Наредба №3 е основният нормативен акт, с който Дипломатическият институт определя своята обучителна и квалификационна политика, включително и чуждоезиковата подготовка на служителите в дипломатическата служба. Налице е необходимост от допълване на уредбата по отношение на вече утвърдени обучения, въвеждане на нови обучителни курсове, премахване на нерелевантни или отпаднали дейности, както и извършване на някои структурни промени в наредбата. Произтичащ ангажимент на Дипломатическия институт от проведен проект №BG05SFOP001-2.004-0005 по Оперативна програма „Добро управление“ е да въведе като устойчива практика проведени обучения по управленски умения в дипломатическата служба и предмандатна подготовка.

Настоящите изменения целят регламентацията на обучителната дейност на Дипломатическия институт да отразява актуалните потребности от обучения и курсове; по-плътно ангажиране в обучителния процес на различни целеви групи в дипломатическата служба; повишаването на професионалната квалификация на служителите в съответствие с потребностите на дипломатическата служба.

В Глава първа от Наредба №3 се извеждат някои общи положения по отношение на обученията: директорът на Института одобрява със своя заповед отделно ръководство за провеждане на обучението или курсът, в което се определят изисквания към кандидатите, които желаят да участват в обучението или курсът; правила и начин на провеждане и завършване на обучението или курсът; обхват и съдържание на програмата; лекторски състав.

Усъвършенстват се разпоредбите относно основния дипломатически курс, предназначен за всички нива в дипломатическата служба, за запознаване с базови въпроси на системата и политиката на МВнР, както и за новопостъпили държавни служители и новоназначени дипломати с конкурс със специфични изисквания за квалификация и опит.

Курсът по консулска дипломация се обогатява освен с регламентирания вече курс и с по-кратко издание за запознаване с основите на консулската проблематика. Основната му цел е да бъде повишена експертизата на служителите на МВнР по теми, свързани с консулската дейност и необходимите психологически качества за практикуването й зад граница. Обучението следва да бъде насочено към представители на МВнР с интерес за развитие в консулската сфера.

Въвежда се нов курс по управленски умения в дипломатическата служба, който е предназначен за онези служители в МВнР, заели ръководни позиции през последната календарна година. Целите на обучението са свързани с придобиване, развиване и задълбочаване на специализираните знания и умения на служителите на МВнР, необходими за изпълнението на техните професионални ангажименти в качеството им на ръководители на ниво директор или началник на отдел.

В самостоятелен раздел са обособени обученията, свързани с предмандатна подготовка – обща, специализирана консулска и по чужди езици. Този раздел е в пряка връзка с чл. 30 от Наредба № 1 от 14.10.2013 г. за кариерното развитие на дипломатическите служители и ротацията на служителите в дипломатическата служба, съгласно която „Служителите, определени за заемане на длъжности в задгранични представителства, задължително преминават подготовка преди началото на дългосрочната командировка по план, утвърден от постоянния секретар“. По отношение на ръководителите на дипломатическите и консулските представителства на Република България се предвижда Дипломатическият институт да провежда семинар като за тази цел в раздела за предмандатна подготовка е посочена тази конкретна целева група.

Новите обучения са съобразени с динамиката на работа в системата на МВнР и се предвижда да се провеждат в отделни кратки модули, като е възможно да се организират както присъствено, така и онлайн.

В главата, регламентираща повишаването на квалификацията на служители в други бюджетни организации се предвижда изрично посочване на възможност за участие в курсовете за предмандатна подготовка и в тематичните курсове (напр. дипломатически протокол и етикет, публична дипломация, дигитална дипломация, икономическа дипломация, енергийна дипломация и др). Министърът на външните работи, както и досега одобрява Годишния план на ДИ, съпътстван от учебен календар, в който се предвиждат конкретни курсове за предстоящата година.

С проекта на наредба се премахват нерелевантни или отпаднали дейности. Тук попада отпадането на основния дипломатически курс за служители от общата администрация, като се трансформира възможността за участие на такива служители в основния дипломатически курс. Отпада също специализираният дипломатически курс за дипломатически служители (за т.нар. средна кариера дипломати) като се предвижда включването на нови тематични курсове за тази целева група. Отпада курсът по военна дипломация в главата, регламентираща повишаването на квалификацията в други бюджетни организации.

Не са необходими финансови и други средства за прилагането на новата уредба, тъй като финансовото обезпечаване на новите курсове и обучения ще се осъществява в рамките на бюджета на Дипломатическия институт към министъра на външните работи.

Очакваните резултати от прилагането на новата уредба са свързани с цялостно актуализиране на обучителната дейност на Дипломатическия институт, по-широко участие на служителите от МВнР и други бюджетни организации в провежданите обучения и курсове, повишаване на професионалната квалификация на служителите, участвали в обученията и курсовете на Дипломатическия институт. На базата на въведените промени в Наредба №3 може да се прогнозира промяна в посещаемостта и интереса към обученията. Очаква се двукратно увеличаване на участниците в Курса по консулска дипломация. По отношение на курса по предмандатна подготовка, може да се предвиди, че след регламентирането му, броят на участниците ще съвпада с броя на служителите, участващи в ротацията за съответната година. Курсът по управленски умения в дипломатическата служба, ставайки част от постоянната част от програмата на ДИ, може да се предвиди в него да участват до тридесет служители на година. Разнообразието при тематичните курсове е много голямо и нормативното им дефиниране и включване на участници от други администрации и други потенциални целеви групи ще позволи допълнително разширяване на кръга от участници и на популярността на ДИ. Промените в регламентацията на чуждоезиковата подготовка ще повиши значително ефективността от провежданите към момента обучения. Към момента едва 10% от записалите се в такива курсове успешно полагат изпит за завършено ниво в Дипломатическия институт. С промяната на подхода в тази политика може да се очаква повишаване в процента на успешно завършилите съответните обучения. Актуализирането на регламентацията на глава пета от Наредба №3 ще даде основание за започване на нов вид обучение, което очаквано ще привлече около четиридесет допълнителни обучаеми от чуждестранните дипломатически служби, които ще бъдат приобщени към българската култура, политика и традиции.

Проектът на акт не е свързан с изпълнение на актове на Европейския съюз, поради което не се налага извършването на анализ за съответствие с правото на Европейския съюз.